Úradný vestník L 032 , 06/02/1968 S. 0012 - 0015

Fínske špeciálne vydanie: Kapitola 13 Zväzok 1 S. 0103

Švédske špeciálne vydanie: Kapitola 13 Zväzok 1 S. 0103

Dánske špeciálne vydanie: Série I Kapitola 1968(I) S. 0006

Anglické špeciálne vydanie: Série I Kapitola 1968(I) S. 0006

Grécke špeciálne vydanie: Kapitola 03 Zväzok 3 S. 0013

Španielske špeciálne vydanie: Kapitola 03 Zväzok 2 S. 0078

Portugalské špeciálne vydanie Kapitola 03 Zväzok 2 S. 0078



Smernica Rady z 23. januára 1968 o aproximácii právnych predpisov členských štátov týkajúcich sa klasifikácie surového dreva (68/89/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 100, so zreteľom na návrh Komisie, so zreteľom na stanovisko Zhromaždenia [1], so zreteľom na Hospodársky a sociálny výbor [2], keďže vytvorenie spoločného trhu spôsobilo nárast obchodu so surovým drevom v rámci spoločenstva, ktorý už zahŕňa niekoľko miliónov metrov kubických ročne; keďže v jednotlivých členských štátoch sa používa množstvo systémov merania a klasifikácie surového dreva a tento nedostatok jednotnosti má priamy vplyv na fungovanie spoločného trhu; keďže zosúladenie zákonov v tejto oblasti, ktoré bolo požadované na konferencii o lesníctve v júni 1969 v Bruseli, by nemala iba zjednodušiť obchod v rámci spoločenstva, ale mala by aj umožniť zostavovať a porovnávať štatistiku o produkcii, predaji, spotrebe a cenách surového dreva v spoločenstve; keďže tieto ciele je možné dosiahnuť vtedy, ak členské štáty prestanú používať všetky povinné klasifikácie surového dreva ostatných členských štátov a ak prostredníctvom práva dosiahnu zosúladený systém merania a klasifikácie, ktorý bude rovnaký v celom spoločenstve; keďže surové drevo sa nesmie predávať v spoločenstve ako surové drevo "klasifikované v EHS", ak nespĺňa jednu z ustanovených klasifikácií; keďže najneskôr do dvoch rokov od uverejnenia smernice by nemali viac jestvovať prekážky v obchode so surovým drevom v rámci spoločenstva z dôvodov klasifikácie, PRIJALA TÚTO SMERNICU: Článok 1 Táto smernica sa bude uplatňovať na surové drevo predávané v spoločenstve ako surové drevo "klasifikované v EHS". Článok 2 "Surové drevo" znamená drevo vyťažené, odvetvené, v kôre alebo odkôrnené, priečne porezané alebo štiepané. Článok 3 1. Členské štáty zabezpečia, aby surové drevo nemohlo byť označené ako "klasifikované v EHS" pri jeho umiestnení na trh, ak nebolo klasifikované a ak nie je vhodne označené ako sa to vyžaduje podľa prílohy. 2. Členské štáty zabezpečia, aby klasifikácia uvedená v prílohe mohla byť udelená len surovému drevu, ktoré bolo klasifikované podľa tejto prílohy. 3. Členské štáty prijmú opatrenia potrebné na zosúladenie s ustanoveniami odsekov 1 a 2. Článok 4 Členský štát môže použiť klasifikácie stanovené v tejto smernici ako povinné pre predaj časti alebo celej svojej vlastnej produkcie surového dreva. Článok 5 Klasifikácia podľa rozmerov alebo podľa kvality ustanovená touto smernicou nevylúči možnosť zavedenia podtried pre predaj surového dreva. Avšak zavedenie podtried nesmie vytvárať prekážky pre obchod v rámci spoločenstva. Článok 6 Členské štáty zrušia všetky ustanovenia, ktoré vyžadujú klasifikáciu surového dreva pochádzajúce z iného členského štátu. Článok 7 Členské štáty v lehote dvoch rokov po uverejnení tejto smernice uvedú do účinnosti zákony, iné právne predpisy a správne opatrenia potrebné na zosúladenie s touto smernicou a jej prílohou a budú o tom následne informovať Komisiu. Článok 8 Táto smernica je adresovaná členským štátom. V Bruseli 23. januára 1968 Za Radu predseda M. Couve de Murville [1] Ú. v. ES 156, 15.7.1967, s. 59. [2] Ú. v. ES 17, 28.1.1967, s. 282/67. -------------------------------------------------- PRÍLOHA 1. MERANIE 1.1. Všeobecne 1.1.1. Meria sa buď objem (skutočné metre kubické alebo priestorové metre) alebo hmotnosť. 1.1.2. Pre meranie sa používa len metrický systém. 1.1.3. Nástroje používané pri meraní sa úradne kontrolujú a uchovávajú v dobrom stave. 1.2. Drevo v celých dĺžkach 1.2.1. Surové drevo, ktorého objem sa zvyčajne vyjadruje v skutočných metroch kubických, sa nazýva drevo v celých dĺžkach. 1.2.2. Drevo v celých dĺžkach sa zvyčajne meria jednotlivo. Drevo v celých dĺžkach, ktoré má nepravidelný tvar sa meria podľa sekcií. 1.2.3. Objem jednotlivých kusov sa stanovuje podľa dĺžky kmeňa a hrúbky kmeňa meranej s kôrou alebo bez kôry. Objem sa vypočíta minimálne na dve desatinné miesta s použitím obvyklých objemových tabuliek. 1.2.4. Merania hrúbky sa zaokrúhľujú smerom dole na celé centimetre. Ak sa priemer meria s kôrou, vykoná sa primerané zníženie. Uskutočnené zníženie sa uvedie. 1.2.5. V prípade meraní hrúbok do 19 cm vrátane sa hrúbka bez kôry meria použitím lesníckej priemerky na vyťaženom kmeni (v horizontálnom smere). V prípade meraní nad 20 cm bez kôry sa však hrúbka stanovuje dvomi rôznobežnými meraniami vykonanými kolmo na seba (pokiaľ je to možné, minimálna a maximálna hrúbka v danom mieste). Ak sa v mieste merania nachádza praslen vetiev alebo iná nepravidelná časť kmeňa, hrúbka sa získa výpočtom priemeru meraní vykonaných na každej strane a v rovnakej vzdialenosti od miesta, na ktorom sa malo vykonať pôvodné meranie. 1.2.6. Merania dĺžky sa zaokrúhľujú na celé decimetre smerom dolu. Pre drevo v celých dĺžkach so strednou hrúbkou 20 cm alebo menej bez kôry môže byť dĺžka zaokrúhľovaná na celé metre smerom dolu. Ak sa na kmeni vyskytuje šikmá plocha ťažbového rezu, dĺžka sa meria od stredu tohto zošikmenia. 1.3. Rovnané drevo 1.3.1. Surové drevo, ktorého objem sa zvyčajne vyjadruje v priestorových metroch, sa nazýva rovnané drevo. 1.3.2. Pri meraní rovnaného dreva je prídavok na dĺžku minimálne 3 %. 2. KLASIFIKÁCIA 2.1. Všeobecne 2.1.1. Surové drevo môže byť klasifikované: i) podľa druhu dreviny a bežného názvu, ii) podľa rozmerov, iii) podľa kvality. 2.2. Klasifikácia podľa rozmerov 2.2.1. Pre meranie hrúbky a dĺžky na účely klasifikácie sa použijú položky 1.2.4., 1.2.5., a 1.2.6. 2.2.2. Klasifikácia podľa rozmerov sa vykoná bez ohľadu na dĺžku, podľa strednej hrúbky meranej bez kôry s použitím nasledujúcej klasifikácie: Trieda | Hrúbka | L 0 | do 10 cm | L 1 a | 10 až 14 cm | L 1 b | 15 až 19 cm | L 2 a | 20 až 24 cm | L 2 b | 25 až 29 cm | L 3 a | 30 až 34 cm | L 3 b | 35 až 39 cm | L 4 | 40 až 49 cm | L 5 | 50 až 59 cm | L 6 | 60 cm alebo viac | 2.2.3. Ďalšie triedy je možné vytvoriť nad triedou 6, avšak so zachovaním rovnakej gradácie. Rozdelenie do podtried a a b sa nemusí brať do úvahy alebo môže byť rozšírené na všetky triedy. 2.2.4. Drevo v celých dĺžkach môže byť takisto klasifikované podľa minimálnej dĺžky a minimálnej hrúbky na čape s použitím nasledujúcich klasifikácií: Trieda | Minimálna dĺžka | Minimálna hrúbka na čape | H 1 | 8 m | 10 cm | H 2 | 10 m | 12 cm | H 3 | 14 m | 14 cm | H 4 | 16 m | 17 cm | H 5 | 18 m | 22 cm | H 6 | 18 m | 30 cm | Bez ohľadu na ustanovenia položky 1.2.3. sa hrúbka na čape meria len raz. 2.2.5. Niektoré skupiny sortimentov dreva v celých dĺžkach (stĺpové výrezy, žrďovina atď.) sa rozdeľujú do tried podľa hrúbky bez kôry, meranej 1 cm od čela, s použitím nasledujúcej klasifikácie: Trieda | Hrúbka | P 1 | menej než 6 cm | P 2 | 7 až 13 cm | P 3 | 14 cm alebo viac | 2.2.6. Rovnané drevo sa rozdeľuje do tried podľa hrúbky na čape, meranej s kôrou, použitím nasledujúcej klasifikácie: Trieda | | S 1 | výrezy o hrúbke 3 až 6 cm (tenké výrezy) | S 2 | výrezy o hrúbke 7 až 13 cm | S 3 | výrezy o hrúbke 14 cm alebo viac a hranoly (hrubé výrezy a hranoly) | Ak je rovnané drevo odkôrnené, vyššie uvedené hrúbky sa znižujú o 1 cm. 2.3. Klasifikácia podľa kvality 2.3.1. Pri klasifikácii podľa kvality sa berú do úvahy nasledujúce kritériá: - Krivosť: krivosť sa meria prostredníctvom pomeru medzi výškou oblúka v mieste najväčšieho zakrivenia, vyjadrenej v centimetroch (zaokrúhlenej na najbližší centimeter), a vzdialenosťou medzi oboma krajnými bodmi zakrivenej časti, vyjadrenej v metroch na jedno desatinné miesto. Krivosť sa vyjadruje v centimetroch na meter. - Točivosť vlákien: rozsah chyby sa meria stanovením vzdialenosti, vyjadrenej v centimetroch (zaokrúhlenej na najbližší centimeter) na meter dĺžky, medzi smerom vlákien a priamkou rovnobežnou s osou dreva v celej dĺžke. Točivosť sa vyjadruje v centimetroch na meter. - Zbiehavosť: zbiehavosť sa meria prostredníctvom pomeru medzi rozdielom hrúbok dreva v celej dĺžke, meranými 1 m od oboch koncov v centimetroch (zaokrúhlenými na celý centimeter smerom dolu), a vzdialenosťou medzi oboma miestami merania, vyjadrenou v metroch na jedno desatinné miesto. Zbiehavosť sa vyjadruje v centimetroch na meter na jedno desatinné miesto. - Otvorené hrče, zdravé (alebo svetlé) hrče, nezdravé (alebo vypadavé) hrče. Priemer hrčí sa meria v milimetroch v mieste ich najmenšieho rozmeru. - Zarastené hrče, hrboľatosť kmeňa. - Excentrické jadro. - Reakčné drevo: ťahové drevo pri listnatých drevinách, tlakové drevo alebo kremenitosť pri ihličnatých drevinách. - Chyby tvaru kmeňa. - Odlupčivé trhliny, dreňové trhliny, výrobné trhliny, mrazové trhliny. - Chyby dreva spôsobené vysúšaním, výsušné trhliny. - Sfarbenie hubami. - Ostatné chyby spôsobené škodlivými organizmami. 2.3.2. Ak sa vykonáva klasifikácia podľa kvality, surové drevo sa rozdeľuje do kvalitatívnych tried podľa nasledujúcej klasifikácie: Trieda A/EHS: | Zdravé drevo vynikajúcej kvality, bez chýb alebo iba s nepatrnými chybami, ktoré neobmedzujú jeho použitie. | Trieda B/EHS: | Drevo štandardnej kvality, vrátane dreva zo suchárov, s jednou alebo viacerými nasledujúcimi chybami: mierna krivosť a mierna točivosť, mierna zbiehavosť, žiadne veľké hrče, niekoľko malých alebo stredne veľkých hrčí, malé množstvo nezdravých hrčí obmedzenej veľkosti, mierne excentrické jadro, nepravidelnosť tvaru alebo iné ojedinelé chyby pri celkovej dobrej kvalite dreva. | Trieda C/EHS: | Drevo, ktoré z dôvodu jeho chýb nemôže byť zaradené do triedy A/EHS alebo triedy B/EHS, ale ktorého kvalita umožňuje jeho priemyselné spracovanie. | 2.3.3. Drevo v celých dĺžkach zaradené do kvalitatívnych tried A/EHS a C/EHS musí niesť nezameniteľné identifikačné označenie triedy. Identifikačné označenie triedy nie je potrebné pre drevo v celých dĺžkach zaradené do triedy B/EHS. --------------------------------------------------